
Az éneklő hangszer. Magyar népdalok és lenyomatuk a népi furulyajátékban

Műsorunkban a gyűjtések időbeli sorrendjét követve mutatjuk be összeállításainkat. Elsőként az egyik legkorábban dokumentált furulyás-énekes adatközlő, a székelyhodosi Kornya Sándor repertoárjából mutatunk be két dallamot Bartók Béla 1914-es gyűjtése alapján. Ezután a Pátria program kereteiben, ill. a XX. század második felében gyűjtött, „a molnár kutyái” című, jellegzetesen dél-dunántúli történet (mese) következik. Az előadás harmadik részében visszatérünk Erdélybe, a magyarszováti énekes asszonyok dalainak, valamint Csete Árpád furulyás-énekes adatközlő játékának megidézésével. Összeállításunkhoz Kallós Zoltán, Gurka László, Juhász Zoltán és Sáringer Kálmán 1970-es évektől datálható felvételeit, valamint saját énekes gyűjtéseinket használjuk. Az egyes műsorszámok között röviden összefoglaljuk az előadott dallamok legfontosabb háttér-információit, a furulyamuzsika és ének közötti kapcsolatok tanulságait.
Műsorunk célja, hogy bemutassa, miként fonódik össze a Kárpát-medencei énekes néphagyomány a parasztfurulyások játékával. Olyan furulyás és vokális népzenei hagyományból válogatott példákon keresztül mutatjuk be ezt a szoros zenei kapcsolatot, amelyek érzékletesen és több szempontot figyelembe véve reprezentálják a furulyamuzsika és a népdalok zenei szimbiózisát.



